**„Út a csúcsra” – fotóművészeti alkotásokat várnak az Ezüstgerely pályázaton**

**A sport nem csupán a célvonal átlépéséről, a dobogón átélt pillanatokról szól – hanem arról az emberfeletti útról is, amely odáig vezet. Ezt a belső, gyakran láthatatlan folyamatot állítja fókuszba az Ezüstgerely Művészeti Pályázat**, **amely** „**Út a csúcsra**”**címmel várja a sport világához kapcsolódó fotóművészeti alkotásokat. A Honvédelmi Minisztérium Sportért Felelős Államtitkárságának háttérintézménye, a Nemzeti Sportfejlesztési és Módszertani Intézet által kiírt pályázat célja, hogy a fotóművészet eszközeivel újraértelmezzük a sportot – nem mint látványt, hanem mint emberi történetet, küzdelmet és elhivatottságot.**

Az Ezüstgerely Művészeti Pályázat idei tematikája, az„Út a csúcsra” tág értelmezési lehetőséget ad az alkotóknak. A képek középpontjába kerülhet a napi edzésmunka, a mentális küzdelmek, a sportolók felkészülésének rejtett mozzanatai, közösségi sportélmények vagy épp az élsport kihívásai – legyen szó olimpiai, paralimpiai vagy grassroots sporttevékenységről. A cél, hogy a művészet nyelvén szülessenek olyan képek, amelyek túllépnek a dokumentarizmuson és átélhetően mutatják be a sport mögötti emberi valóságot.

*„Az Ezüstgerely, úgy gondolom, egy kiváló lehetőség arra, hogy a sport szellemiségét új megvilágításba helyezzük. Az ‘Út a csúcsra’ nemcsak a versenyekről, hanem a mindennapi munkáról, az elhivatottságról és az emberi erőről is szól. Bízom benne, hogy az idei pályázat alkotásai méltó módon adják vissza a sport mögött húzódó valóságot – a csúcsra vezető utat” –* fogalmazott a kezdeményezés kapcsán dr. Schmidt Ádám, a Honvédelmi Minisztérium sportért felelős államtitkára, aki a pályázat zsűrijét vezeti.

A bírálóbizottság tagjai: Baji Balázs, világbajnoki bronzérmes gátfutó, a Sportintézet főigazgatója, Märcz Tamás, olimpiai bajnok vízilabdázó, Bánkuti András, fotóriporter, a Sajtófotó Nemzetközi Mestere, Szalmás Péter, MOB Nívódíjas, Ezüstgerely- és Gyulai-díjas sportfotográfus, Szalontai Ábel, egyetemi tanár (MOME), Illés Fanni, paralimpiai bajnok úszó, Szalay Krisztina, oktató (MOME) és Szöllősi György, a Nemzeti Sport főszerkesztője.

Az idei pályázat három kategóriában – professzionális fotó, professzionális fotósorozat, valamint amatőr fotó – várja az alkotásokat. A részvétel díjmentes, egyfordulós és kizárólag online zajlik. Regisztrálni 2025. június 2-ától től lehet a [www.ezustgerely.hu](http://www.ezustgerely.hu/) weboldalon, a pályaművek beküldési határideje: 2025. október 30. A pályázatra kizárólag 2024-ben vagy 2025-ben készült fotókkal lehet nevezni, minimum 12 megapixeles felbontással. A díjazás összértéke meghaladja a hatmillió forintot, a professzionális kategóriák első helyzettjei 1,2 millió forint, míg az amatőr kategóriában 500 ezer forint díjazásban részesülnek. A díjazott alkotásokból 2026 elején kiállítás nyílik.